medieval-data/medieval-letters huggingface dataset:
EPISTOLA LXIX. LUDOVICI REGIS AD SUGERIUM.  De reditu suo post Pascha dilato, et de transmisso Balduino cancellario quem ad negotia regni peragenda accersiri jubet.
Author: Sugerius S. Dionysii
Date:  [ f. intimam]

LUDOVICUS, Dei gratia rex Francorum, charissimo SUGERIO venerabili Beati Dionysii abbati, salutem et internam dilectionem.

Ex abundanti quidem esse cognoscimus, ut vestrae sollicitudinis curam in his quae vel ad nos, vel ad regnum nostrum respiciunt, quibuslibet precibus excitemus. Scimus enim, et certi sumus sine dubio, quod ad id tota intentio vestra semper invigilet, et nullum prorsus vel a nobis, vel aliunde super his incitamentum exspectet. Verumtamen, quia nos usque in Pascha reditum nostrum post principes nostros distulimus, et pravorum hominum machinamenta formidamus, specialiter superduximus modo vobis scribendum, ut interim super omnia, quoniam principaliter ad vos respicit cura atque custodia regni, in eo custodiendo attentius insistatis, et universos malignorum conatus, si quid contra coronam nostram machinari tentaverint, solita vestra cautela prorsus evacuetis. Nos enim auxiliante Domino statim post Pascha transfretare, et ad regni nostri tutelam redire sine dubio festinabimus. De caetero fidelem nostrum et dilectum Balduinum cancellarium, quoniam in Gallicanis partibus eum nobis utilem et necessarium fore cognovimus, cum gratiosa licentia redire permisimus. Cujus fidelitas devota eo majorem de nobis gratiam et honorem et gloriam de nostris meretur amicis, quoniam inter labores atque pericula nullatenus defuit nobis in partibus alienis. Eum itaque tanquam charissimum nostrum ad peragenda negotia regni volumus evocari, atque ejus consilio quae disponenda fuerint disponi. Cujus relatione de statu nostro omnia certa cognoscetis.
EPISTOLA LXX. ABBATIS CLARAEVALLENSIS AD SUGERIUM.
Author: Sugerius S. Dionysii

Venerabili Patri et domino SUGERIO Dei gratia abbati Sancti Dionysii, frater BERNARDUS Claraevallensis vocatus abbas, salutem et orationes.

Nunc tempus et opus est ut apprehendatis gladium spiritus, etc. Vide inter epistolas S. Bernardi, Patrologiae tom. CLXXXII.
EPISTOLA LXXI. GAUFREDI DE RANCONA AD SUGERIUM.  Declarat sibi traditam a rege terram Pictaviensem, mandatumque ut redditus ejus juxta regis beneplacitum distribueret.
Author: Sugerius S. Dionysii
Date:  [Willemi] [Gaufrido] [Cadurcus]

Venerabili domino suo et Patri spirituali abbati S. Dionysii SUGERIO, GAUFREDUS Ranconiensis salutem.

Vestra prudentia non ignorat quod dominus noster rex terram Pictaviensem nobis tradidit, atque de redditibus ipsius quid faceremus praecepit. Nobis autem jussit ut militibus Templi solveremus triginta millia solidorum, de caetero turres et castra ipsius firmarentur. Unde valde miramur quod super hoc nondum vestrum habuimus consilium, sed nobis mandastis ut G. Berlai redderemus quatuor millia solidorum, Fonti Ebraldo quingentos solidos, filio W. de Mausiaco mille, alio loco decem libras; quod grave est adimplere. Sciat amicitia vestra, quod partibus Burdegalensibus nuper adfuimus, et cum domino archiepiscopo locuti fuimus, et cum baronibus terrae illius, quam valde disturbatam invenimus. Praetorem autem quem misistis, noscat amicitia vestra, nunquam in pace sustinerem; sed dominus archiepiscopus et nos consilium habuimus, quatenus unum de nobilibus illius terrae poneremus, qui restitueret domos quae valde dirutae sunt, et moenia fortitudinis. In fortitudine autem clientes, quot vobis visum fuerit, de terra nostra, an de vestra, mittere placeat, qui tamen de regalibus viris procurentur. Vestra amicitia nobis mandavit ut vobiscum loqui veniremus apud civitatem Bituricensium. Quod nobis valde grave est, qui adhuc fatigatus ex itinere non possum, et ex alia parte aliam causam credo novistis. Sed si vobis placeret venire Blesis circa Pentecosten, ibi libentissime ad vos veniremus. Vobis notificamus quod C. cancellarius, quem in terram illam misistis, valde eam turbavit, et maximam pecuniam sibi acquisivit. Scitote quia jussum domini regis pro posse nostro adimplebimus.
EPISTOLA LXXII. ABBATIS CLARAEVALLENSIS AD SUGERIUM.
Author: Sugerius S. Dionysii

Charissimo Patri et domino SUGERIO Dei gratia Beati Dionysii abbati, frater B. Claraevallensis vocatus abbas, spiritum consilii et consolationis.

Visis quibusdam litteris vestris, etc. Vide in S. Bernardo, Patrologiae t. CLXXXII.
EPISTOLA LXXIII. HENRICI FILII COMITIS THEOBALDI AD SUGERIUM.  Consilium exposcit de Anserico Montisregalis, capto in tornamento a Rainaldo Pomponiensi.
Author: Sugerius S. Dionysii

SUGERIO venerabili abbati Sancti Dionysii, HENRICUS comitis Theobaldi filius, salutem.

Forsitan non praeteriit cognitionem vestram, Reinaldum Pomponiensem hominem vestrum Ansericum Montisregalis in hoc tornamento cepisse. Unde dilectionem vestram exoro quatenus ab instanti die Dominico in octo dies ad me vestri gratia Meldis venire non gravemini. Scio enim vos amicum meum fidelissimum esse, et in hoc praesenti negotio plus omnibus illis, quos noverim, tam dilectione, quam vos erga me habere existimo, quam experta discretione vestra mihi valere posse. Et ideo prudenti consilio vestro de praedicto Anserico cum domino Reinaldo loco et tempore constituto finire desidero.
EPISTOLA LXXIV. SUGERII AD ARCHIEPISCOPUM REMENSEM.  Convocat eum cum suffraganeis ad generalem conventum Suessionibus habendum ad stabiliendam regni pacem contra insurgentium motus.
Author: Sugerius S. Dionysii

Venerabili Dei gratia Remensi archiepiscopo SAMSONI, SUGERIUS Beati Dionysii abbas, salutem et dilectionem.

Cum gloria corporis Christi, videlicet Ecclesiae Dei, regni et sacerdotii indissolubili unitate consistat, constat profecto quia qui alteri providet, alteri suffragatur; quoniam et temporale regnum per Ecclesiam Dei stare, et Ecclesiam Dei per temporale regnum proficere omnibus discretis evidenter ostenditur. Eapropter, quia charissimi domini nostri regis Francorum Ludovici longa peregrinationis absentia perversorum tergiversationibus et molestiis regnum graviter moveri videmus, et cum regno Ecclesiam Dei gravius turbari formidamus, et cito consulto opus est: tanquam pretiosam de capite coronae regni gemmam vos obsecramus, invitamus, et per eam, quae inter nos et vos est invicem, fidem vestram atque nostram, et qua regno astrictus estis, vos submonemus, quatenus cum suffraganeis vestris Dominica praecedente Rogationes Suessionis nobiscum conveniatis. Convocavimus enim eodem termino et loco archiepiscopos et episcopos, atque altiores regni optimates, ut secundum fidelitatis nostrae et sacramentis professionem, qua regno obligati sumus, regno et Ecclesiae Dei consulte provideamus, et alter alterius onus invicem subportemus, et pro domo Israel murum nos opponamus: quia si de illa constanter reperiamur, de qua legitur: Multitudinis credentium erat cor unum et anima una, et Ecclesia Dei periclitabitur, et regnum in seipsum divisum omnino desolabitur.
EPISTOLA LXXV. S. DE CHEZIACO AD SUGERIUM.  Quaerit an turrem et terrae provinciam reddere debeat Gaufrido de Rancone.
Author: Sugerius S. Dionysii
Date:  [Gaufridus]

SUGERIO venerabili abbati Sancti Dionysii, S. de CHEZIACO praepositus Oleronis, salutem.

Notifico vobis quod G. de RANCONE propter censuale debitum, quod nolo illi reddere, quod ne illi redderem litteris vestris sigillatis mihi interdixistis, praepositum suum misit in terra, qui multum obnixe a me quaerit turrem et terrae provinciam reddere. Sed ego illi turrem et terrae provinciam in quantum possum defendo et reddere nolo. Quapropter vestrum requiro consilium, quid de hac re me velitis facere, aut turrem et terrae provinciam reddere, aut omnino secundum posse meum denegare. Mihi tamen videtur quod si censuale debitum redderem, pacem cum illo haberem.
EPISTOLA LXXVI. COMMUNIAE BELVACENSIS AD SUGERIUM.  Rogant ut justitiam faciat de Gualerano Levesmontis domino, qui hominem de communia juratum ipsis diebus Dominicae Resurrectionis ceperat et spoliaverat.
Author: Sugerius S. Dionysii
Date:  [ Levemont ]

Domino suo SUGERIO Beati Dionysii reverendo abbati, pares et tota Belvacensis communia, salutem et obsequium ut domino.

Ad vos tanquam ad dominum clamamus et conquerimur, quippe in manu et tutela vestra domino rege commissi sumus. Quidam enim homo juratus noster de communia nostra duos equos, qui ei in Quadragesima fuerant, apud Lenesmontem esse audierat, et ad perquirendos eos quarta feria Dominicae Resurrectionis illuc perrexerat. Gualeranus autem, praefatae villae dominus, Resurrectioni Dominicae nullum honorem deferens, illum hominem sine forisfacto cepit, et eum pro seipso decem solidos Parisiensium dare, et equos suos quinquaginta sex solidis redimere coegit. Quia vero homo pauper est, et hanc et multam aliam pecuniam ad usuram debet, sanctitatem vestram in Domino exoramus quatenus de praefato Gualerano condignam justitiam Dei gratia et vestra faciatis, ut jurato nostro praemissam pecuniam reddat, et ulterius aliquem vobis commissum disturbare non praesumat. Valete.
EPISTOLA LXXVII. LUDOVICI REGIS AD COMITEM THEOBALDUM.  Scribit de gratiosis obsequiis Henrici filii ejus in peregrinatione exhibitis, tum de suo reditu in Pascha dilato, et ut interim custodiendo regno invigilet.
Author: Sugerius S. Dionysii

LUDOVICUS, Dei gratia rex Francorum, charissimo suo THEOBALDO comiti, salutem et plurimam dilectionem.

Compulit nos internus amor, quem in visceribus nostris erga dilectum filium vestrum HENRICUM habemus, ut ad gloriam nominis ejus fidelitati vestrae de remotis partibus scriberemus. Ejus quippe devotio, quam per omnia nobis exhibuit, ejusque obsequia gratiosa, ampliorem de nobis gratiam meruerunt, et affectum propensioris amoris ei apud nos comparaverunt. Super quo vestrae dilectoni gratias uberes exhibentes, id vobis de eo significamus, ut erga eum cor vestrum affectuosius promoveamus. Noverit autem vestra dilectio quod desiderium nostrum fuerit ad voluntas, cum principibus nostris ad regnum nostrum redire. Sed Orientalis Ecclesiae necessitate usque in Pascha coacti sumus remanere. Et quoniam ad vestram fidelitatem praecipue respicit honor coronae nostrae, atque totius regni nostri defensio, strenuitatem vestram attentiori prece rogamus, ut de custodiendo regno nostro attentam diligentiam habeatis, ne quid pravorum malignitas contra coronam nostram interim valeat machinari. Nos enim sub ope divina sine dubio statim post Pascha transfretare, et ad regni nostri tutelam redire curabimus.
EPISTOLA LXXVIII. ARCHIEPISCOPI REMENSIS AD SUGERIUM.  Quaerit an venturus sit ad collegium Suessionibus pro regni negotiis indictum, quia si adesse nequeat, comiti Flandriae et episcopis, quos submonuerat, mandabit ne veniant.
Author: Sugerius S. Dionysii

SAMSON, Dei gratia Remorum archiepiscopus, charissimo ac praecordiali amico suo SUGERIO venerabili abbati Beati Dionysii, salutem et sinceram in Domino dilectionem.

Episcopos et comitem Flandriae , sicut condixeramus, submonuimus, ut Dominica qua cantabitur Vocem jucunditatis, pro negotiis regni nobiscum tractaturi Suessionis conveniant. Ipsi autem se submonitioni nostrae obedituros libenter spoponderunt. Caeterum, quia nescimus si tunc vobis licitum fuerit et possibile, dilectioni vestrae scribere decrevimus, inquirentes quid inde vobis placeat, quia si tunc venire non potestis, oportebit nos episcopis et comiti Flandriae demandare ne veniant. Valete

Notes: ( Theodoricum )
EPISTOLA LXXIX. ABBATIS CLARAEVALLENSIS AD SUGERIUM.
Author: Sugerius S. Dionysii

Domino dilectissimo SUGERIO, Dei gratia venerabili abbati S. Dionysii, frater B. Claraevallensis abbas, salutem et orationes.

Fratres nostri de Bituricensi archiepiscopatu de Domo Dei egent pane, et audivimus quod abundat ibi annona domini regis, et parum venalis inibi videtur. Itaque rogamus vos ut praecipiatis eis dari de annona illa, quantum visum fuerit prudentiae vestrae. Nam et dominus rex dum in hac terra esset, eis benefacere solebat.
EPISTOLA LXXX. LUDOVICI REGIS AD SUGERIUM.  Mandat ut A. de Vilerum cum omnibus ad ipsum respicientibus defensare studeat, quia devotum sibi eum in partibus alienis expertus fuerat.
Author: Sugerius S. Dionysii

LUDOVICUS, Dei gratia rex Francorum, charissimo suo SUGERIO venerabili abbati S. Dionysii, salutem et plurimam dilectionem.

Dilectioni vestrae rogantes mandamus ut fidelem nostrum A. de Vilerum cum omnibus ad ipsum respicientibus vice nostra diligenter tueri et defensare studeatis, quoniam devotus semper nobis assistere studuit in partibus alienis.
EPISTOLA LXXXI. ARCHIEPISCOPI BITURICENSIS AD SUGERIUM.  Pro Juveneto de Bituricis et Arnulfo filio ejus.
Author: Sugerius S. Dionysii

Venerabili et charissimo domino SUGERIO abbati Sancti Dionysii, P. Bituricensis Ecclesiae humilis minister, salutem in Domino.

Juvenetum de Bituricis, Arnulfumque filium ejus, vestra vocavit sublimitas ad causam agendam ante praesentiam vestram. Nos autem, quia amici nostri sunt, et de vobis confidimus, sicut et vos de nobis confidere credimus, rogamus dilectionem vestram, ut causam pro qua vocastis eos faciatis tractari in curia domini regis apud Bituricas, vel eam differatis donec vos Bituricas veniatis. Nam Juvenetus ipse senex est, et laborem equitandi sustinere non potest. Hoc quoque sciat prudentia vestra quod uterque bonum testimonium habet in civitate; et quod vobis adversus eos suggestum est, non ex veritate, sed ex odio credimus factum esse. Quid super hoc placeat prudentiae vestrae rescribite praepositis Bituricarum.
EPISTOLA LXXXII. SUGERII AD PRAEPOSITOS BITURICENSES.  Mandat ut Petrum Maciaconsem, de regali investitum, manuteneant.
Author: Sugerius S. Dionysii

SUGERIUS, Dei gratia Beati Dionysii abbas, praepositis Bituricensibus, et servientibus domini regis, salutem et dilectionem.

Venit ante praesentiam nostram venerabilis frater noster abbas Maciacensis P.; et quia se absentasse videbatur pro voluntate nostra, inde nobis satisfecit. Unde et nos eum de regali taliter investitivimus, ut cum dominus rex Deo annuente redierit, si quid contra eum fecisse videtur, ad beneplacitum ejus se satisfacturum exhibeat. Mandamus igitur vobis ex parte domini regis et nostra, quatenus praefatum abbatem, et quae ad eum spectant, diligatis, et honoretis, et manuteneatis; et in quibus opus fuerit, ei auxilii et consilii manum porrigatis. Haec et his similia domino regi reservamus, quae ad honorem suum et commodum decentius adaptabit.
EPISTOLA LXXXIII. ARCHIEPISCOPI BITURICENSIS AD SUGERIUM.  De turri S. Palladii praepositis regis reddenda.
Author: Sugerius S. Dionysii

Venerabili et dilectissimo fratri SUGERIO abbati S. Dionysii, P. Bituricensis Ecclesiae humilis minister, salutem in Domino.

Quod mandavit prudentia vestra, ut turris Sancti Palladii praepositis domini regis redderetur, non fuit nobis grave, quia scimus vos pro utilitate nostra hoc providisse. Rainaldus autem de Craciaco nolens eam reddere, dixit quod mitteret ad comitem Rad. et secundum praeceptum illius inde ageret. Nos autem non sustinuissemus, quin statim convocata communia super eum irrueremus, nisi quia vobis prius significare voluimus. Provideat ergo dilectio vestra, ne ex parte comitis R. sustentationem habeat. Damnum enim posset esse non solum nobis, sed etiam domino regi majus quam nobis. Si quid minus de hoc negotio scribimus, per magistrum Audebertum virum prudentem et discretum, quem ad vos mittimus, plenius vobis intimabitur.
EPISTOLA LXXXIV. SUGERII AD COMITEM RADULFUM.  De firmitate S. Palladii reddenda Bituricensi archiepiscopo, et de turri Bituricensi committenda Widoni de Herembrachen.
Author: Sugerius S. Dionysii

Egregio Dei gratia Viromandensi comiti RADULFO, SUGERIUS Beati Dionysii abbas, salutem et dilectionem.

Juvenis iste Rainaldus de Craciaco festinat ad vos, ut justitiam mutetis contra archiepiscopum Bituricensem, ipsum de firmitate sancti Palladii exspoliando, qua investitus erat quando dominus rex Jerosolymam profectus est. Nos autem dictante justitia praefatum archiepiscopum reinvestiri praecepimus, quod nullo modo mutabimus, et vos hoc ipsum mandare volumus. De Widone vero de Herembrachen, quem ad muniendam et custodiendam turrim Bituricensem miseramus, dilectioni vestrae significamus, praepositos Bituricenses et Cadurcum eis turrem negasse, licet postquam vobiscum locuti fuimus, hoc idem eis iterum mandaverimus. Quod per praesentem nuntium vos ipsis praecipere scribendo volumus.
EPISTOLA LXXXV. ARCHIEPISCOPI BITURICENSIS AD SUGERIUM  De redditione turris S. Palladii.
Author: Sugerius S. Dionysii

Charissimo domino et amico SUGERIO venerabili abbati Beati Dionysii, P. Bituricensis Ecclesiae humilis minister, salutem.

Scire volumus dilectionem vestram quod turris Sancti Palladii sicut praecepistis reddita est. Et quamvis nondum eam habeamus, inde multimodas vobis grates referimus, quia pro certo scimus vos ita eam praecepisse reddi pro bono et utilitate nostra. Verumtamen nos cum multitudine militum et peditum sequenti die, ex quo litteras vestras recepimus, super Rainaldum ire volebamus, et quanto magis minas nobis inferebat ex parte quorumdam, quos modo nolumus nominare, tanto magis adversus eos armabamur, et vires resumebamus. Praeterea mandavit nobis vestra fraternitas per magistrum Audebertum, nuntium nostrum, ut vobis occurreremus, et simul domino regi obviaremus. Quod libenter faciemus, tum quia adventus domini regis nobis gratissimus est, tum quia personam vestram plurimum nobis dilectam honorare volumus et desideramus. Praeterea scire volumus quia apud Lemovicas dominum Burdegalensem et episcopos de Aquitania, sicut inter nos collocuti fueramus, ad fidelitatem domini regis commonuimus; et sicut nobis promiserunt, in fidelitate ipsius domino auctore permanebunt. Quod vobis placuerit, per praesentium latorem nobis rescribite.
EPISTOLA LXXXVI. COMITIS VIROMANDENSIS AD SUGERIUM.  Scribit se, dum ad eum accederet Crispeii, usque ad mortem aegrotasse, ac diem agendi constituisse ex sententia Remensis archiepiscopi et episcopi Suessionensis in controversia sua cum episcopo Noviomensi. Rogat vero ut huic congressui Sugerius adesse dignetur.
Author: Sugerius S. Dionysii
Date:  [RADULFUS]

SUGERIO, Dei gratia abbati Sancti Dionysii, dilecto suo, R. Viromandensis comes, salutem et dilectionem.

Jam iter meum veniendi ad vos properaveram usque Crispeium, et ibi recidivam passus aegrotavi usque ad mortem, adeo ut de vita desperarem. Sed per Dei gratiam melius est mihi. Nunc ergo, quia ad vos transire non possum, quod placuerit vobis de negotiis domini regis prosequimini, et quod placuerit reservate, et ego mittam de hominibus meis ad vos, quos vocaveritis. Archiepiscopus Remensis, et Suessionensis episcopus , ad me visitandum venerunt: ubi de illa controversia, quae est inter me et Noviomensem episcopum, diem agendi ab instanti die Martis in quindecim apud Causiacum constituimus. Et quia ad id valde mihi estis necessarius, rogo dilectionem vestram, ut ad nos si potestis tunc veniatis. Porro illo completo negotio, ad regia negotia inde transibimus.

Notes: ( Samson ) ( Goslenus )
EPISTOLA LXXXVII. ARCHIEPISCOPI BURDEGALENSIS AD SUGERIUM  Rogat quid fieri velit de praepositura urbis Burdegalensis, tunc vacante.
Author: Sugerius S. Dionysii
Date:  [GAUFRIDUS]

Amantissimo suo domino SUGERIO venerabili per Dei gratiam abbati Sancti Dionysii, frater G. Burdegalensis Ecclesiae dictus episcopus, salutem et devotae charitatis obsequium.

Ex mandato domini nostri Romani pontificis oportuit nos descendere pro causa domini Bituricensis usque Lemovicas. Inde vero pro necessitate ecclesiae Fontis Ebraldi usque ad illam descendimus. Pictavis itaque invenit nos lator praesentium nuntius vester, ubi propter negotia terrae moram facere nos oportuit. Duximus itaque scribendum prudentiae vestrae, ut si placet statum Gallicanae Ecclesiae et regni, et si quae mandanda novistis, et quae nos facere velitis, bajulo praesentium referente, per vos cognoscamus. Stamus igitur, domine abba, et stare volumus ad mandatum et beneplacitum vestrum, sicut ad illius quem ab antiquo vera in Domino charitate diligimus, et vita comite in eodem perseverare proposuimus. Sed de praepositura Burdegalae civitatis quid erit? Locus enim vacat et terra laborat, et in hoc et in aliis vestram praestolamur voluntatem, quam petimus nobis scripto significari.
EPISTOLA LXXXVIII. SUGERII AD PAPAM EUGENIUM.  Rogat ut sororibus Fontebraldensibus faveat, quas episcopus Pictaviensis vexabat, obedientiam ab eis requirens, et abbatissam nolens benedicere.
Author: Sugerius S. Dionysii

Charissimo domino et Patri Dei gratia summo et universali pontifici EUGENIO, SUGERIUS Beati Dionysii abbas, obedientiae et servitii plenitudinem.

Pro sororibus apud Fontem Ebraldi in sancta et Deo acceptabili religione degentibus, quas episcopus Pictaviensis , subjectionem ab eis requirens, earumque abbatissam benedicere nolens, defatigat, sancti apostolatus vestri celsitudinem qua possumus prece pulsamus, ut sicut vestrae incumbit discretioni imbecillitatem debilium confovendo sustinere, quid unicuique expediat providere, fragilitati sexus condescendatis, et quia vestra auctoritate innituntur, eas sub vestra protectione retineatis, nec alteri subjici velitis et ab hac defatigatione eas in pace esse faciatis. Novit enim vestra discretio quod animabus earum non expedit claustra monasterii sui exire, nec hac occasione vel alia saeculo se jungere. Nostis enim, si vestrae placet paternitati, quod praefatus episcopus subjectos suos consuevit inquietare. Placet igitur excellentiae vestrae ab his molestiis eas eripere, et ut in pace Deo deserviant eis in multitudine misericordiae vestrae providere, sub protectione Dei coeli et vestra apostolica auctoritate confovere et protegere: utpote tantum tantae religionis locum, quem, cum in partibus illis in scholis essemus, noviter incoeptum esse vidimus, et per Dei voluntatem fere ad quatuor aut quinque millia sanctimonialium jam excrevisse audivimus et gaudemus.

Notes: ( Gislebertus ) ( Mathildem )
EPISTOLA LXXXIX. EUGENII PAPAE AD SUGERIUM.  De reditu Ludovici regis.
Author: Sugerius S. Dionysii

EUGENIUS episcopus, servus servorum Dei, dilecto filio SUGERIO abbati Sancti Dionysii, salutem et apostolicam benedictionem.

Benedictus Deus qui non deserit sperantes in se, etc. Vide in Eugenio III, ad an. 1153.
EPISTOLA XC. ANTISSIODORENSIS EPISCOPI, ET CLARAEVALLENSIS ABBATIS.  Rogant ut treugas accipiat inter Hugonem de Marinis et Hugonem Bornum. Deinde significant regem e Palaestinae ad citeriores partes applicuisse.
Author: Sugerius S. Dionysii

Charissimo Patri et domino SUGERIO Dei gratia Beati Dionysii abbati HUGO Antissiodorensis episcopus, et BERNARDUS Claraevallensis vocatus abbas, salutem et dilectionem.

Sit in beneplacito dignationis vestrae ut audiatis hac vice petitionem nostram. Hugo de Marinis, pater dilectissimi fratris nostri abbatis de Tribus Fontibus, guerram habet adversus Hugonem Bornum, et inde mala plurima vel fiunt vel facta sunt. Supplicamus, et qua possumus prece pulsamus, quatenus inter eum et praedictum Hugonem, et alios adversarios ejus, treugam usque ad Adventum Domini accipiatis, et sciatis quia magnum servitium nobis exhibebitis in negotio isto. Dominus autem papa nobis pro certo mandavit quia dominus rex Deo gratias ad citeriores partes applicuit. Vestrum est et vos, et quos expedire videritis, ad adventum ipsius properare, sicut vos melius nostis.
EPISTOLA XCI. EUGENII PAPAE AD SUGERIUM.
Author: Sugerius S. Dionysii

EUGENIUS episcopus, servus servorum Dei, dilecto filio SUGERIO abbati Sancti Dionysii, salutem et apostolicam benedictionem.

Litteras quas nobis misisti, etc. Vide in Eugenio III ad an. 1153.
EPISTOLA XCII. EUGENII PAPAE AD SENONENSEM ARCHIEPISCOPUM ET EJUS SUFFRAGANEOS.
Author: Sugerius S. Dionysii

EUGENIUS episcopus, servus servorum Dei, venerabilibus fratribus H. Senonensi archiepiscopo, ejusque suffraganeis, salutem et apostolicam benedictionem.

Quanta devotione charissimus filius noster Ludovicus illustris Francorum rex Jerosolymitanum iter assumpserit, etc. Vide ubi supra.
EPISTOLA XCIII. CLARAEVALLENSIS ABBATIS AD SUGERIUM.
Author: Sugerius S. Dionysii

Domino et Patri dilectissimo SUGERIO Dei gratia reverendo abbati Sancti Dionysii, frater B. Claraevallensis vocatus abbas, salutem et devotas orationes in Christo.

Abbatem pauperem abbati diviti mittimus, etc. Vide inter epistolas S. Bernardi, Patrologiae t. CLXXXII.